Sludder om bybane over Bryggen

BT har aktivt fyrt opp under myten om at bybane over Bryggen betyr at Bryggen blir bilfri.

Publisert Publisert 7. november 2015

VIL IKKE HJELPE: En bybane over Bryggen vil i svært begrenset grad ta seg av det transportbehovet som i dag fører til trafikk over Bryggen, skriver Torstein Dahle (Rødt). Foto: Eirik Brekke

Debattinnlegg

Torstein Dahle Bergen

Denne artikkelen er over fire år gammel

Jeg respekterer at BT mener at den beste løsningen for Bybanen er at den går over Bryggen, men det er utrolig irriterende at BT kjører kampanjejournalistikk med til dels sterkt misvisende informasjon. BT har aktivt fyrt opp under myten om at bybane over Bryggen betyr at Bryggen blir bilfri. Dette er rett og slett feil. Mytespredningen er egnet til å lure mange som – i likhet med meg — vil at Bryggen skal bli bilfri. Valget mellom bybanealternativer innebærer ikke et valg mellom bilfri Bryggen eller ikke.

Et eksempel på denne journalistikken er oppslaget med tilhørende video 28. oktober, under overskriften «Her kommer trykket – Bryggen blir bilfri og det får de merke her. Ta flyturen og se hva som er i vente». Så kommer en fiks video som viser det aktuelle området i fugleperspektiv, med trafikktall for de ulike gatene «når Bryggen blir bilfri».

Problemet er at videoen er fullstendig feil. Den refererer til en omfattende konsekvensutredning fra februar 2013, men tallene derfra gjelder IKKE stenging av Bryggen for biltrafikk. Tallene som forutsetter at Bryggen skal være enveiskjørt i retning sentrum, med trafikken redusert fra 10.000 ÅDT til 4.000 ÅDT (ÅDT = Årsdøgntrafikk).

Riktignok er det senere skrevet et tilleggsnotat, som også ser på stenging av Bryggen som et alternativ, og som peker på noen svært spenstige forutsetninger, og som – gitt disse lite realistiske forutsetningene – kunne la seg kombinere med de samme tallene for trafikale konsekvenser for de oppgitte strekningene. Men notatet oser av manglende realisme, noe forfatteren også selv påpeker, og han konkluderer med at dette kunne man kanskje tenke seg som midlertidige tiltak, men at de ikke kan gjennomføres som faktiske, permanente løsninger på utfordringen.

Les også:

Les også BTs bybane-dekning er kritikkverdig

Det er lett å stenge Bryggen for biltrafikk. Det er bare å sette opp betonghindre ved inn— og utkjørsel. Problemet er at det blir en rekke konsekvenser, blant annet for nyttetransport til og fra bedrifter mellom Sandviken og Bergen sentrum. Nødvendig trafikk må omdirigeres til ett eller annet sted, og det er ikke gitt at det er fornuftig å kjøre alt inn i Fløyfjellstunnelen, slik at det kommer ut ved Nygårdstangen og må kjøre inn til sentrum derfra. Dette er et reelt problem, som må håndteres. SV har foreslått en sikk-sakk-løsning som ikke virker særlig realistisk, men som i hvert fall er en erkjennelse av problemet.

Saken er at stenging av Bryggen for biltrafikk er et viktig prosjekt som krever en særegen behandling og særegne løsninger. En bybane over Bryggen vil i svært begrenset grad ta seg av det transportbehovet som i dag fører til trafikk over Bryggen. Derfor legger de banealternativene som er utredet for å gå over Bryggen, opp til en fortsatt biltrafikk i en eller annen forstand.

Vi i Rødt vil at stenging av Bryggen skal behandles skikkelig og offensivt. Å si at bybanen fikser saken, er rett og slett å skyve problemet under teppet uten å prøve å finne raske og brukbare løsninger. Det er synd at BT bidrar til å spre illusjonene om at valg av bybanetrasé er det samme som valg for eller imot bilfri Bryggen.

Publisert Publisert: 7. november 2015 06:00 Oppdatert: 21. desember 2015 14:18